

Podgorica 23.11.2015

**Predmet:** Žalba zbog kršenja načela I, III i IV Kodeksa novinara u tekstu **„Brano i Džigi napuštaju kockarski biznis“** koji jeobjavljen 30.08.2015 u dnevnom listu Vijesti.

**RJEŠENJE**

Medijski Savjet za samoregulaciju dobio je žalbu od Udruženja priređivača igara na sreću (UPIS) zbog navodnog kršenja načela I, III i IV Kodeksa novinara u tekstu **„ Brano i Džigi napuštaju kockarski biznis “**objavljenom u dnevnom listu Vijesti od 30.08.2015. Tekst govori o navodnoj prodaji kompanija za kockanje u vlasništvi Mićunovića i Grbovića.

Iz UPIS-a tvrde da su u tekstu iznijete netačne i neargumentovane tvrdnje da su:

”..vlasnici Lutrije već počeli kampanju da se ili odloži izrada novog zakona ili da im se produži koncesija;

- da Lutrija izbjegava plaćanje poreza od 600. 000 eura;

- da koncesija za kazino Rojal u Splendidu ističe tek 2020 godine, pa bi i teoretski bilo teško zamisliti njeno produženje sada

- da su pregovori sa kupcem bili razlog zbog čega su Grbović i Mićunović proteklih mjeseci vršili pritisak i kampanju protiv odgovornih u Ministarstvu finansija i Upravi igre na sreću da ih država oslobodi plaćanja koncesije od dva miliona eura za kazino Rojal…”

U žalbi UPIS i obrazlaže zašto su navedene tvrdnje netačne.

Predstavnici UPIS-a se nijesu žalili ombudsmanu Vijesti, pa smo ostali uskraćeni za njihov stav.

Razmatrajući ovaj predmet Komisija za žalbe Medijskog savjeta za samoregulaciju je konstatovala da nema mogućnosti da provjeri tačnost navoda u pomenutom tekstu. Komisija takođe konstatuje da novinar nije naveo nijedan izvor za informacije koje je prezentovao. Ono što posebno pada u oči jeste činjenica da novinar nije ni pokušao da kontaktira Mićunovića i Grbovića ili pak nekog od zaposlenih u njihovim kompanijama, iako se gotovo čitav tekst odnosi na njih.

Ne ulazeći u pitanje tačnosti navoda u tekstu ili onoga što je saopšteno u žalbi Komisija zaključuje da se radi o jednostranom tekstu, bez druge strane i bez cjelovitosti prezentiranih informacija. Komisija zakjljučuje da se u ovom tekstu radi isključivo o kršenju načela I Kodeksa novinara i to smjernice koja se odnosi na tačnost i cjelovitost informacija.

*1.2 Tačnost*

*(a) Prije objavljivanja izvještaja, novinar treba da bude siguran da su preduzete sve odgovarajuće mjere kako bi se provjerila njegova tačnost. Novinari moraju težiti da obezbijede cjelovite izvještaje o dogadjajima i ne smiju prećutkivati ili potiskivati suštinske informacije.*

**Komisija za monitoring i žalbe**

Danilo Burzan

Branko Vojičić

RankoVujović